
Múlhat szavakon a nők karrierje? Avagy a magyarországi álláshirdetések szövegezésében előforduló nemi diszkrimináció vizsgálata

Kulcsszavak: munkaerőpiac, nemi egyenlőtlenség, diszkrimináció, bérszakadék
A dolgozat témája a munkaerőpiaci nemi egyenlőtlenségek kiváltó okainak vizsgálata
Magyarországon. A dolgozat kutatási kérdése, hogy van-e szignifikáns nemi diszkrimináció a
magyarországi álláshirdetések szövegezéseiben, valamint, hogy az álláshirdetésekben szereplő
vezetői tulajdonságok reprodukálják és erősítik-e a vezetői identitás nemi sztereotipizálását. A
dolgozat három hipotézissel él, amely szerint a férfiak által dominált szektorok; valamint a
vezető beosztású álláshirdetések szövegei a férfiak felé torzítanak, a női többségű iparágak
hirdetései pedig a nők figyelmét keltik fel inkább. A felhasznált adatokat a LinkedIn internetes
portálról letöltött magyarországi álláshirdetések szövegei adják. A kutatás módszertana
kvantitatív szövegelemzés, melynek segítségével az álláshirdetéseket tartalmazó adatbázist
szövegbányászati eszközökkel és statisztikai tesztekkel elemzi. A dolgozat eredményeként
megállapítható, hogy a férfiak által dominált iparágak mindegyikében a férfiak felé torzítanak
az álláshirdetések szövegei, míg a női többségű szektorok esetén csak az egészségügyi szektor
hirdetéseiben található a nők felé torzító hatás. A vezetői pozíciókat tekintve elmondható, hogy
mind az igazgatói, mind az ügyvezetői beosztás szövegei többségében maszkulin szavakat
tartalmaznak, emellett megfigyelhető, hogy a magasabb beosztású állások esetén nagyobb
mértékű a férfiak figyelmét felkeltő kifejezések használata. A dolgozat javaslatot tesz arra, hogy
a jövőben érdemes lehet nagyobb hangsúlyt fektetni a magyarországi álláshirdetések nemek
szerinti torzító hatásának kiszűrésére, hogy ezáltal is csökkenjen a nemek közötti
munkaerőpiaci egyenlőtlenség.



